لچّہ
۔۔۔۔۔۔۔۔۔۔۔۔۔۔۔۔۔۔۔ شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
مُرگ گیابان ءِ باریں کُجا رپتگ اَنت
بے تَواری ءَ مانشانتہ زرد ءِ دمگ
اے کُدوھانی ساھگ کروتکہ گم ءِ
گوات ءِ تُرندیں تب ءَ کِسّھے آسر اِنت
گوں منی درد ءِ بُن گِپتگیں جیڑگاں
گیش ویرانیں اِشک ءِ منی مچکدگ
چمّ ارسانی ھار ءَ پتاتہ گُش ئے
مارا درد ءُ زھیراں ٹٹاتہ گُش ئے
اَھد ءِ دمک ءُ دگاں چو دموکّہ جتہ
تو نبائد درائے چہ ھلک ءَ وتی
یل دئے مارا وتی جند ءِ پکر ءَ بُبو
بلکیں یکّے ترا مرگ ءِ تاوان ءَ دنت
کسّی اُوست ءَ مہ نند چّماں رائی مہ کن
سِتک ءُ بے باوریں مردماں گوں وتی
مھر ءِ گپّ ءَ مہ جن
رازداری بِکن
دنیا گْول اِیں اِد ءَ کسّ زانگ نہ بیت
کئے چو باپُشت ءَ سازیت دِگے پندلے
سیاستانی پِڑ ءَ مارا بیگواہ کنت
گوں وتی شیرکنیں گپّ ءُ دپ چٹّی اَں
میر ءُ مُتبر نوابانی ھمساھگ اَنت
باریں چونیں دِگے راہ ءُ در پچ کن اَنت ؟
زُلم آماچیں زند ءِ زمین ءِ سرا
آسگُواریں وپا ءِ جبین ءِ سرا
زرد ءَ باور نہ کنت
ما ءُ تو ھُور نِندین ءُ شادان بِیں
مُرگ واتّر بنت ماں کُدوھاں وتی
جنّتیں مھر ءِ زید ءَ بھارے رُدیت
چہ ھُدا ءِ رزا ءَ وا ھر چیز بیت
ھئو بلے چہ اَزل تالہہ ءَ مان ببت